钦定古今图书集成/方舆汇编/职方典/第1522卷 > 《贵州通志序》杨慎
## 钦定古今图书集成/方舆汇编/职方典/第1522卷 > 《贵州通志序》杨慎

贵州为邦，在古为荒服。入圣代始建官立学，驱鳞介
而衣裳之，伐芿乱而郡县之，划砦落而卫守之。百七
十年来，骎骎乎济美华风。而嘉靖中，又特开科增额，
人士争自磨砺，以笃祜文化，翼赞皇猷，与为多焉。旧
有《方志》，殊为简略。癸丑议增修，督学谢公东山，实主
简书笔削，博引经史，旁采子集，又参访故老，咨访儒
生，浃洽而罔遗，精炼而无秕，属慎为序，走也衰谫何
能为！然暇日尝观常璩《华阳国志》，自先汉初至晋四
百岁，士民可书者四百人，亦可谓多矣。上溯汉初至
三代千馀年，史所纪无几人，忠魂义魄，与尘埃草莽
同没于丘原，岂不重可惜哉！诸公今日之盛举，继绝
表微，用夏翊华，复三代礼乐之权舆也。余尝嘅今之
议论，以边徼为逖远不之重，而官其土者亦自厌薄
之。呜呼！边可轻乎哉？衣之裔曰边，器之羡曰“边”，而器
破必自羡始，衣破必自裔始，边徼之说何以异此？边
可轻乎哉？此又诸公职思其居，靖共尔位，以副九重
之顾𬤊，以启百代之瞻仰。斯志也，寓《禹贡》之衍义、《职
方》之流别矣。